श्री स्मित्थ ने उस घटना दा बी चेचा ज़िकर कीता ऐ जेदे च सन् 1812 च लाहोर दरबार पासेआ मियां डीडो कन्ने गल्ल बात करने दा जतन कीता गेआ हा। लाहोर दरबार दे नमायंदे ने डीडो गी आश्‍वासन दित्ता जे उसी ते ओह्‌‌‌‌दे साथियें गी माफ करी दित्ता जाग। ओह् इम संघर्श गी खतम करने दे बारे च, लाहोर दरबार दे नमायन्दें कन्ने मिलियै गल्ल-बात करै। स्मित्थ दा आखना ऐ चार साल तक इ खूनी संघर्श कन्ने, ते जोड़ें-प्हाड़ें च बे-रामी दा जीवन (unquet life) कट्टियै डीडो बी किश थक्की गेदा हा। इस करी उसने लाहोर दरबार दा एह् प्रस्ताव मन्नी लेआ ते जम्मू च लाहोर दी फौजा जे हैड्ड कुआर्टर च चली आया। औंदे गै सपाहियें उसी कैद करी लेआ ते इक कमरे च बंद करी दित्ता। डीडो समझी गेआ जे बैरी दी नीयत साफ नेईं ऐ। त्रकालें बेल्लै जंगल-पानी करने आस्तै इक सपाही डीडो गी, इक हत्था च हथकड़ी लाइयै उस कमरे चा बाह्‌र लेई आया। डीडो ने पानी कन्ने भरेदा इक लोटा दूए हत्थै च लेदा हा। थाने कोला थोड़ी दूर जाने पर , डीडो ने चानचक मुड़ियै पानी कन्ने भरे दा ओ गड़बा सपाही दे सिरै पर देई मारेआ। सपाही दा मत्था फटी गेआ। इक्कै झटके कन्ने डीडो ने सपाही दे हत्था अपनी हत्थकड़ी दी सौंगल छुड़ाई लेई ते सामनै जाड़ा च लोप होई गेआ।